"Nima uchun shes sekundda?" Samarqandda uch kun avval foydalanishga topshirilgan 143 mlrd. so`mlik tunneldan suv sizib chiqayotgani muhokamalarga sabab bo`lmoqda

2021 yil 31 dekabr kuni yangi yil ostonasida Samarqand shahrining Bo`stonsaroy va Rudakiy ko`chalari kesishmasida bunyod etilgan tunnel shaklidagi yo`l o`tkazgich foydalanishga topshirilgan edi. 
Ma`lumot uchun: 2019 – 2020 yillarda amalga oshirilgan mazkur loyihaga asosan umumiy uzunligi 675 metr bo`lgan yo`l o`tkazgich bunyod etildi. Inshootning estakada qismi uzunligi 20 metr, balandligi 5,7 metr va kengligi o`rtacha 26,3 metrni, tirgak devorlarining umumiy uzunligi 551 metrni tashkil etdi. Ob`ektning umumiy qiymati 143 milliard so`mni tashkil etib, to`liq davlat byudjeti hisobidan moliyalashtirildi.
Yo`l o`tkazgichda 66 ta yoritish chirog`i, 1800 metr masofada tramvay izi yotqizildi. Bundan tashqari, 1640 metr masofada piyodalar yo`lagi qurildi. Mazkur hudud yaqinida, Bo`stonsaroy ko`chasini rekonstruksiya qilish jarayonida Siyob kanalida 6x3 metr bo`lgan to`g`ri to`rtburchakli galereya qurildi. Yo`l kengaytirilib, transport vositalari va piyodalar qatnovi uchun har tomonlama qulay sharoit yaratildi. Yo`lning ikki chetida himoya vositasi, shovqin kamaytiruvchi, balandligi 4,55 metr bo`lgan qismida 900 metr uzunlikda to`siqlar o`rnatildi. Piyodalar yo`lagi va veloyo`lak barpo etildi.
 
– Ushbu yo`l o`tkazgich Prezidentimiz tomonidan oldimizga ko`yilgan vazifalarni birgalikda bajarsak, hamjihat bo`lib mehnat qilsak albatta, yuksak natijalarga erishishimiz mumkinligining yana bir isboti bo`ldi – degan edi Samarqand viloyati hokimi E.Turdimov ochilish marosimidagi nutqida. 
Ana shunday katta mablag` va ko`plab sharoitlarga ega bo`lgan, foydalanishga topshirilganiga atigi uch kungina bo`lgan avtomobil-tramvay tunneli shaklidagi yo`l o`tkazgich devorlaridan yomg`ir tufayli suv sizib chiqayotgani aks etgan videolar tarqalmoqda.
Holat ijtimoiy tarmoq foydalanuvchilari va faollar tomonidan keskin muhokamalarga sabab bo`lmoqda.
Jumladan: 
"Umumiy qiymati 143 milliard so`mni tashkil etgan hamda to`liq davlat byudjeti hisobidan moliyalashtirilgan yo`l inshooti, aftidan, kecha yoqqan yomg`irlar sinovidan o`ta olmagan.  
P.S.: 2019 yilgi ma`lumotlarga ko`ra, mazkur tunnel «O`zbekiston temir yo`llari» AJ «Ko`prikqurilish» tresti UK tomonidan amalga oshirilishi kerak edi.  
Hukumat qarori bilan loyihachi, pudratchi tashkilotlarni to`g`ridan-to`g`ri eng yaxshi takliflar asosida tanlovlarsiz belgilab olishga mutasaddi vazirliklar, idoralar hamda Samarqand viloyati hokimligiga, istisno tariqasida, ruxsat berilgan. Shuningdek, qurilish-montaj, ta`mirlash, rekonstruksiya ishlari loyiha-smeta hujjatlarini tayyorlash bilan bir vaqtda amalga oshirilishiga ham ijozat berilgan", - deya yozmoqda "davletovuz"
 
"O`zbekiston MTRKda tunell ko`rinishidagi yo`l o`tkazgich ochilish marosimida ketgan lavhada jurnalist qiz tomonidan: ''Reja bo`yicha 3 yilda qurilishi lozim bo`lgan tunell 1,5 yil ichida, 1 yil ichida qurilishi lozim bo`lgan galareya tipidagi yo`l o`tkazgichi esa olti oy ichida foydalanishga topshirilishiga erishildi.'' deya ta`kidlangan.  
''Nega buncha tez va nega galareya tipidagi yo`l qurilishi so`ngi bosqichi sovuq qish oylarida barpo etildi?'' deya savol beradigan odamning o`zi yo`q.
Bu tipdagi ko`prik loyiha umumiy qiymati 143 mlrd so`m( taxm 14 mln dollar) bo`lib, qurilish ob`ektining parametrlari quyidagicha:  
-yo`l o`tkazgich uzunligi 1 km,  
-balandligi 5,8 metr,  
-kengligi 26,4 metr,
-yopiq qismining uzunligi 120 metr.
Xo`sh, loyihada hududda kuzatilgan yog`inlarni xavfsiz talofatsiz o`tkazib yuboruvchi drenajlarni qurushda qanday yog`in miqdori inobatga olingan? O`zi umuman, qurilish loyihasida tabiiy omil ta`sirlari e`tiborga olinganmi? Samarqand shahrida muqaddam kuzatilgan maksimal yog`in jadalligi to`g`risidagi ma`lumotlar asosida suv o`tkazish inshotlari loyihada ko`rsatilganmi?  
Hisobga olingan bo`lsa nega ''to`rtta yomg`ir''da suv yangi ob`ekt devorlaridan sizib chiqmoqda? Bahor-yozgi sel-suv toshqin keltirib chiqaradigan haqiqiy intensiv yog`inlar davrida nima bo`ladi?  
O`zi bu ko`prikni qaysi pudrat tashkiloti shes sekundda qurib tashladi? Va nima uchun shes sekundda?"- deya o`z mulohazalarini bildirmoqda «O`zgidromet» etakchi mutaxassisi Erkin Abdulahatov. 
 
"Umuman olganda, davlat buyurtmalari bo`yicha loyihalar qiymatining cheksiz shishirilishi va taqsimlovchilar tomonidan mablag`larni o`zlashtirishda tugamaydigan qonunbuzarliklar davlat yaxshi taqsimlovchimi o`zi, degan savolni o`rtaga chiqaraveradi.
Biz g`alvirda suv tashishni davom ettiraveramizmi?» deya murojaat qildirilgan "Bakiroo" kanalida